CELEX: 32008D0968
Language: lt
Date: 1229040000000
Title: 2008/968/EB: 2008 m. gruodžio 12 d. Komisijos sprendimas, kuriuo leidžiama tiekti rinkai daug arachidono rūgšties turintį Mortierella alpina aliejų kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2008) 8080)

20.12.2008   
            
            
               LT
            
            
               Europos Sąjungos oficialusis leidinys
            
            
               L 344/123
            
         
      KOMISIJOS SPRENDIMAS
   
   2008 m. gruodžio 12 d.
   kuriuo leidžiama tiekti rinkai daug arachidono rūgšties turintį Mortierella alpina aliejų kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   (pranešta dokumentu Nr. C(2008) 8080)
   (Tekstas autentiškas tik anglų kalba)
   (2008/968/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               1999 m. birželio 18 d. bendrovė Abbott Laboratories (dabartinė Suntory Limited, Japonija) kompetentingoms Nyderlandų valdžios institucijoms pateikė prašymą leisti tiekti rinkai daug arachidono rūgšties turintį Mortierella alpina aliejų kaip naują maisto sudedamąją dalį.
            
         
               (2)
            
            
               2005 m. spalio 19 d. kompetentinga Nyderlandų maisto vertinimo tarnyba pateikė pirminio vertinimo ataskaitą. Šioje ataskaitoje padaryta išvada, kad daug arachidono rūgšties turintis Mortierella alpina aliejus gali būti saugiai naudojamas mišiniuose kūdikiams ir mišiniuose neišnešiotiems kūdikiams.
            
         
               (3)
            
            
               2005 m. lapkričio 17 d. Komisija pirminio vertinimo ataskaitą išsiuntė visoms valstybėms narėms.
            
         
               (4)
            
            
               Per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį, remiantis ta nuostata buvo pateikti pagrįsti prieštaravimai dėl šio produkto tiekimo rinkai.
            
         
               (5)
            
            
               Todėl 2007 m. birželio 26 d. konsultuotasi su Europos maisto saugos tarnyba (toliau – EMST).
            
         
               (6)
            
            
               2008 m. liepos 10 d. EMST priėmė dokumentą „Dietinių produktų, mitybos ir alergologijos specialistų grupės nuomonė dėl Komisijos klausimo, susijusio su Mortierella alpina skurdenių aliejaus sauga“.
            
         
               (7)
            
            
               Šioje nuomonėje EMST padarė išvadą, kad Mortierella alpina skurdenių aliejus, naudojamas mišiniuose kūdikiams ir tolesnio maitinimo mišiniuose, yra saugus arachidono rūgšties šaltinis.
            
         
               (8)
            
            
               2006 m. gruodžio 22 d. Komisijos direktyvos 2006/141/EB dėl pradinių mišinių kūdikiams ir tolesnio maitinimo mišinių ir iš dalies keičiančios Direktyvą 1999/21/EB (2) I ir II prieduose nurodytos taisyklės, susijusios su ilgos grandinės (20 ir 22 anglies atomų) polinesočiųjų rūgščių ir, visų pirma, arachidono rūgšties pridėjimu į pradinius mišinius kūdikiams ir tolesnio maitinimo pieno mišinius.
            
         
               (9)
            
            
               Remiantis moksliniu vertinimu nustatyta, kad Mortierella alpina skurdenių aliejus atitinka Reglamento (EB) Nr. 258/97 3 straipsnio 1 dalyje nustatytus kriterijus.
            
         
               (10)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Priede nurodytas Mortierella alpina skurdenių aliejus gali būti tiekiamas Bendrijos rinkai kaip nauja maisto sudedamoji dalis, naudojama mišiniuose kūdikiams ir tolesnio maitinimo mišiniuose, kaip apibrėžta Direktyvos 2006/141/EB 2 straipsnyje, ir mišiniuose neišnešiotiems kūdikiams.
   Į mišinius kūdikiams ir tolesnio maitinimo mišinius dedamas Mortierella alpina skurdenių aliejus turi būti ribojamas atsižvelgiant į jame esantį arachidono rūgšties kiekį, remiantis Direktyvos 2006/141/EB I priedo 5.7 ir II priedo 4.7 punktuose nurodytomis taisyklėmis. Mišiniuose neišnešiotiems kūdikiams jis naudojamas remiantis 1989 m. gegužės 3 d. Tarybos direktyvos 89/398/EEB (3) dėl valstybių narių įstatymų, susijusių su specialios paskirties maisto produktais, suderinimo nuostatomis.
   2 straipsnis
   Šiuo sprendimu leidžiamos naujos maisto sudedamosios dalies pavadinimas, nurodomas ženklinant jo turinčius maisto produktus, yra „Mortierella alpina aliejus“.
   3 straipsnis
   Šis sprendimas skirtas gėrimų ir maisto bendrovei Suntory Limited (2-4-1 Shibakoen Minato-ku, Tokijas, Japonija).
   
      Priimta Briuselyje, 2008 m. gruodžio 12 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 43, 1997 2 14, p. 1.
   
      (2)  OL L 401, 2006 12 30, p. 1.
   
      (3)  OL L 186, 1989 6 30, p. 27.
   
      PRIEDAS
      DAUG ARACHIDONO RŪGŠTIES TURINČIO MORTIERELLA ALPINA ALIEJAUS SPECIFIKACIJOS
      Aprašymas
      Ryškios geltonos spalvos daug arachidono rūgšties turintis aliejus gaunamas fermentuojant Mortierella alpina skurdenę, kaip substratus naudojant sojos miltus ir sojos aliejų.
      Daug arachidono rūgšties turinčio Mortierella alpina aliejaus specifikacijos
      
                  Arachidono rūgštis
               
               
                  ≥ 40 %
               
            
                  Peroksidų skaičius
               
               
                  ≤ 5 meq/kg
               
            
                  Rūgščių skaičius
               
               
                  ≤ 0,2 mg KOH/g
               
            
                  Anizidino skaičius
               
               
                  ≤ 20
               
            
                  Laisvosios riebalų rūgštys
               
               
                  ≤ 0,2 %
               
            
                  Nemuilinama medžiaga
               
               
                  ≤ 1 %
               
            
                  Geltona spalva (Lovibond 50,8 mm cell)
               
               
                  ≤ 50
               
            
                  Raudona spalva (Lovibond 50,8 mm cell)
               
               
                  ≤ 10